Részletek Andrej Zsilcov, a Keresztény Közösség papjának beszámolójából Ukrajnából - Odessza, 2022. június 18.

Kedves Barátaim!

A háború mindennapi életté vált, de nem megszokássá.

Vannak olyan napok, amikor még mindig sok a légiriadó Odesszában (mint például éppen most is), vannak napok, amikor kevesebb. A városban gyakran hallani egy-egy robbanást. Tegnapelőtt kitüntették a déli terület légvédelemét, mint az ország legjobb légvédelmét, amely nemcsak Odesszát, hanem sok más ukrán területet is véd. A légvédelemben harcoló férfiaknak (és a közelmúltban szállított modern nyugati rakétarendszereknek is) köszönhető, hogy a városunkat viszonylag kis mértékben rombolták le. A haditengerészetünk olyan új rakétákat kapott, amelyek miatt a tengeren lévő orosz hadihajóknak sokkal távolabbra kellett húzódni a parttól, és remélhetőleg elhárult a partraszállás veszélye. A háború egyik állandó lelki feszültsége, hogy miközben az ember valójában a békeszerető emberek közé tartozik, ugyanakkor örül a fegyverek modernizációjának és szállításának. Ha Ukrajna most a fegyvertelenség mellett döntene, akkor az a civilizációt tekintve néhány évszázaddal visszavetne bennünket, amit egyértelműen mutat a támadók viselkedése a megszállt ukrán területeken. Mégis! Hiszek abban, hogy a jövőbeni emberiség képes lesz fegyverek nélkül élni! És abban is, hogy ez a háború „az utolsó kell legyen”. Remélhetően létrejön egy ilyen törekvésű mozgalom a világban. Nincs nekünk is feladatunk ebben?

Az odesszai gyülekezet továbbra is hordozza az emberszentelő szertartás napi ritmusát. … Az itt maradt 22 gyülekezeti tag szent szolgálatnak tekinti az imát az oltárnál! Szombatonként továbbra is megemlékezünk a mindkét oldalon elesett katonákról és civilekről.

Világosan érzékelhető, hogy az emberszentelő szertartás egy kimeríthetetlen erőforrás. Ennek ellenére egyértelműen érezhető az általános fáradtság sok embernél, a közösségünkben is. Megpróbáljuk ellensúlyozni ezt a lelki fáradtságot egyszerű együttléttel, beszélgetésekkel, kölcsönös támogatással és különböző higiénikus, terápiás műveletekkel. A traumák antropozófiai szemléletű feldolgozásának tevékenységét fokozatosan építik fel egy kis zeneiskolában. A feleségem euritmistaként hetente néhány alkalommal részt vesz ebben. Csodálatos, hogy mennyi mindent lehet elérni a művészettel és különösen az euritmiával. Megdöbbentő az is, hogy milyen sorsok válnak láthatóvá a menekültek körében: egy család Mariupolban a nemi erőszak veszélye miatt egy ház alagsorában rejtette el a 19 éves lányát az ott lévő burgonyazsákok között, sikerrel. Ők már több mint egy hónapja Odesszában élnek, de az anya arca még mindig szürke, viszont a fiatal nő már kezd tudni mosolyogni. Egy szintén Mariupolból érkezett család fényképeket mutatott a harmadik emeleten lévő lakásukról, ahol a padló teljesen hiányzott, mert az alattuk lévő lakás teljesen megsemmisült. Néhány gyermek elkezdett dadogni, mások megriadnak, amikor az ajtót egy kicsit erőteljesebben csukja be valaki. Az országban sok játszótéren betiltották a léggömbök használatát, mert a kipukkanása félelmet okoz a gyermekeknél... és még sok minden másról lehetne írni... A gyülekezetünk házában is lehetővé akarjuk tenni a traumák feldolgozását. Elsőként egy koncertet tervezünk, utána terápiás csoportfoglalkozásokkal.

Lassan kezdem bedolgozni magam a média világába. Főleg rövid video-prédikációk által, amelyeket meglepő módon ismerős és ismeretlen emberek is értékelnek. Néhány visszajelzés által tudom, hogy ez a "pótlék" néhány "hallgató" számára szellemi táplálékot jelenthet. Az online előadások és interjúk egyre keresettebbek. Ez is alapvető jele ennek a háborúnak - hogyan töltünk egyre több időt online! Körülbelül egy héttel ezelőtt interjút adhattam, kellett adnom/akartam adni a "Waldorf TV Russia" számára. Ez egy Youtube-csatorna, melyet egy orosz antropozófus vezet. Eleinte tétovázva, de aztán tudatosan is vállaltam! "Beszélni valakivel, aki a frontvonal mögött van" - ez egy furcsa érzés. De ebben nemcsak a "beszélni valakivel" volt, hanem annak a tudata, hogy a beszélgetést mindkét oldalon hallják. Meleg érdeklődéssel áthatott emberi kapcsolat született belőle a csatorna menedzserével, Alexander Matjuschkinnal. Mert fontos számomra, hogy a frontokon átnyúló különböző beszélgetéseket folytassunk, és találkozzunk a túloldalon konkrétan szenvedő emberekkel, akik ellenzik ezt a háborút, de ugyanakkor nem tudnak rajta változtatni. Az interjúban megpróbáltam elmondani, hogy mit gondolok, de úgy mondtam, hogy mindkét oldalon megérthető legyen. Néhány pozitív visszajelzést küldtek már mindkét oldalról. A jövő héten tekintem át „a többi” hozzászólást.

…

Jövő hétfőn indul az evangéliummal és az euritmiával folytatott munka a gyülekezetben. ... Ezúttal a Jelenések könyvével, az Apokalipszissel foglalkozunk. Tucatnyian jelentkeztek rá.

Néhány szó Nyugat-Ukrajnáról. Ezt a területet nagyrészt megkímélte a háború, és sokrétű tevékenység bontakozik ki a horodenkai kis Waldorf-iskola területén. Mindenekelőtt folytatják a tanítást..., sok menekültet fogadnak be..., egy új Waldorf-képzést indítottak…Többek között ebben az iskolában tervezzük júliusban a „Sophia” antropozófiai alapítvány heti találkozói és augusztusban a közösségünk nyári táborát. Sokféle körülménytől függ, hogy ezek létre tudnak-e jönni, de minden tőlünk telhetőt megteszünk érte! Mert nagyon vágynak az emberek a meleg légkörre és a szellemi táplálékra!

Szeretettel üdvözlök mindenkit Odesszából, és örömmel várom, hogy újra láthassuk egymást

Andrej Zsilcov

*Németről fordította Silye Imre*